กรุงไทยมองสหรัฐฟื้นหนุนราคาหุ้นขยับตัว
เคแทม ยูเอส เอ็นเนอร์จีฯ 6 เดือน จ่าย 3.31% มองเศรษฐกิจสหรัฐฟื้นตัว หนุนหุ้นขยับ
11 ม.ค. 2556

เคแทม ยูเอส เอ็นเนอร์จีฯ 6 เดือน จ่าย 3.31% มองเศรษฐกิจสหรัฐฟื้นตัว หนุนหุ้นขยับ
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน กรุงไทย เปิดเผยว่า เมื่อวันที่ 7 ม.ค.ที่ผ่านมา กองทุนเปิดเคแทม ยูเอส เอ็นเนอร์จี ลิงค์ คอมเพล็คซ์ รีเทิร์น 1 ปี 6 เดือน (KTUE1Y6M) ได้จ่ายผลตอบแทนให้กับผู้ถือหน่วยลงทุนในอัตรา 3.31977% ภายในเวลา 6 เดือน
กองทุนลงทุนในตราสารหนี้ เงินฝาก และหรือตราสารทางการเงินที่เสนอขายทั้งในและหรือต่างประเทศ ไม่น้อยกว่า 80% ของมูลค่าทรัพย์สิน สุทธิของกองทุนและเงินลงทุนไม่เกิน 20% ลงทุนในสัญญาออปชันที่จ่ายผลตอบแทนอ้างอิงกับหน่วยลงทุน ETF ของ Energy Select Sector SPDR Fund
นายสมชัย กล่าวว่า ปัจจุบันหุ้นสหรัฐกลับมาได้รับความสนใจเพิ่มขึ้น เนื่องจากเศรษฐกิจเริ่มฟื้นตัว ขณะที่ราคาหุ้นเมื่อเทียบกับผลประกอบการของบริษัทจดทะเบียนยังอยู่ในระดับที่ไม่สูงมาก จึงเชื่อว่าการฟื้นตัวอย่างค่อยเป็นค่อยไปของเศรษฐกิจจะส่งผลให้ราคาหุ้นปรับตัวขึ้น รวมถึงหุ้นกลุ่มพลังงาน